**Eesti Vabariigi valitsuse ja Saudi Araabia Kuningriigi valitsuse vaheline üldine koostöökokkulepe**

Eesti Vabariigi valitsus ja Saudi Araabia Kuningriigi valitsus (edaspidi *lepingupooled*), soovides tugevdada oma riikide vahelisi sidemeid ja suhteid; tugevdades oma rahvaste vahelisi ajaloolisi sidemeid; arendades ja toetades kahe riigi vahelist koostööd majanduse, kaubandus, investeeringute, hariduse, teaduse, kunsti, turismi ja noorsootöö valdkonnas; tunnistades kooskõlas kummagi riigi õigusaktidega koostöö tugevdamisest saadavat kasu,

on kokku leppinud järgmises:

**Artikkel 1**

Lepingupooled edendavad majandus-, kaubandus- ja investeerimiskoostööd oma riikide ja nende kodanike vahel. See koostöö hõlmab muuhulgas järgmist:

1. koostöö kõigis majandusvaldkondades, sealhulgas IKT, rohetehnoloogia, tööstuse, nafta, maavarade, naftakeemia, põllumajanduse, põllumajandusloomade, turismi ja tervishoiuga seotud projektides;
2. konkreetsetes koostööprogrammides vajalike teadmiste ja tehnilise oskusteabe vahetamise edendamine.

**Artikkel 2**

Lepingupooled annavad endast parima, et edendada, laiendada ja mitmekesistada oma kaubandussuhteid rahvusvahelise kaubandussüsteemi raamistikus.

**Artikkel 3**

1. Lepingupooled edendavad ja hõlbustavad kodanike investeerimistegevust kõigis valdkondades, välja arvatud juhtudel, mis on kummagi riigi õigusaktide kohaselt välistatud.
2. Investeerimisprojektide käivitamist edendatakse kooskõlas kummagi riigi kohaldatavate investeerimisalaste õigusaktidega.
3. Lepingupooled annavad endast parima, et sõlmida kokkulepe kahe riigi vahel vastastikuste investeeringute edendamiseks ja kaitsmiseks.

**Artikkel 4**

1. Lepingupooled edendavad nii valitsuse, avaliku sektori kui ka erasektori esindajate, delegatsioonide ning majandus-, äri- ja tehniliste missioonide vastastikuseid külaskäike.
2. Lepingupooled edendavad osalemist kummaski riigis korraldatavatel messidel ja pakuvad selleks vajalikku tuge.

**Artikkel 5**

Lepingupooled tegelevad järgmiste teemadega:

1. koostöö edendamine hariduse, teadusuuringute, teaduse ja tehnoloogia valdkonnas; sel eesmärgil vahetavad nad teavet ühist huvi pakkuvates valdkondades;
2. koostöö edendamine loome ja noorsootöö valdkonnas; sel eesmärgil vahetavad nad teavet oma seisukohtade kohta rahvusvahelistel foorumitel, korraldavad noorsootööasutuste, -liitude vahetusprogramme ning toetavad noorsootöö valdkonna vastutavate isikute vastastikuseid lähetusi ja kogemuste vahetamist;
3. turismi edendamine ja arendamine kõnealuse kahe riigi vahel; sel eesmärgil vahetatavad turismi puudutavat teavet ning edendavad kummagi riigi kodanike turismireise nii grupiga kui ka iseseisvalt.

**Artikkel 6**

Lepingupooled lubavad teineteisega jagatud teavet kasutada üksnes nende vahel kokku lepitud eesmärkide kohaselt. Kumbki pool ei või teiselt saadud teavet anda kolmandatele isikutele teise lepingupoole kirjaliku nõusolekuta.

**Artikkel 7**

Lepingupooled sõlmivad ühist huvi pakkuvates valdkondades vajaduse korral eraldi lepingud.

**Artikkel 8**

Lepingupooled moodustavad vajaduse korral ühiskomisjoni, mis kontrollib kokkuleppe rakendamist.

**Artikkel 9**

1. Kokkulepe jõustub kuupäeval, mil diplomaatiliste kanalite kaudu saadetakse viimane vastastikune teade, millega kinnitatakse kummagi riigi riigisisese õigusliku menetluse lõpulejõudmist.
2. Kokkulepe sõlmitakse viieks aastaks alates selle jõustumisest ja see uueneb automaatselt järgnevateks üheaastasteks perioodideks, välja arvatud juhul, kui üks pool esitab kokkuleppe lõpetamise soovi kohta kirjaliku teate vähemalt kuus kuud enne lepingu lõppemise kuupäeva.
3. Kõik kokkuleppe tõlgendamist või kohaldamist puudutavad vaidlused lahendatakse pooltevaheliste konsultatsioonide või läbirääkimiste teel.
4. Kokkuleppe lõppemise korral jäävad kokkuleppe sätted kehtima selle alusel loodud programmide, projektide ja kokkulepete suhtes ning kokkuleppest tulenevate lepingute ja kohustuste suhtes, mis ei ole kokkuleppe lõppedes lõpule viidud, ning kokkuleppe alusel tekkinud õiguste suhtes, mida ei ole kokkuleppe kohaselt veel realiseeritud, samuti lepingu lõpetamise eel pooleli olevate finantspositsioonide ja nõuete likvideerimise suhtes olenemata sellest, kas need on seotud valitsuse või füüsiliste või juriidiliste isikutega.

Koostatud .......................................... juulil 2024. aastal, mis vastab hidžra aastale \_\_.\_\_.1445, ................................... kahes originaaleksemplaris järgmistes keeltes: eesti, araabia ja inglise keeles. Kõik tekstid on võrdselt autentsed. Tõlgenduserinevuste korral võetakse aluseks ingliskeelne tekst.

|  |  |  |
| --- | --- | --- |
| **Eesti Vabariigi valitsuse nimel** | **Saudi Araabia Kuningriigi valitsuse nimel** |  |
| **Margus Tsahkna**  **Välisminister** | **Faisal bin Farhan Al Saud**  **Välisminister** |  |